《次韵张刚父观物轩》
元代·周权

观物之变观化原，游物之初游于天。万象起灭随飞烟，守之惟一天乃全。

秋风叶落春花妍，盛衰老壮人皆然。潜机剥复相回旋，至理妙契言难传。

张君目击道所存，身具太极谁参玄。返君观物观诸心，我心外物安能迁。

鹤长凫短随所便，莫问漆园齐物篇。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。